ગોંડલ પંચાયતમાં ભાજપ અને કોંગ્રેસના સભ્યો વચ્ચે તાલુકા પંચાયતમાં મારામારીના વરવા દ્રશ્યો સર્જાયા બાદ તેમને શાસનથી હટાવીને હવે રાજય સરકારે સૂકાન સંભાળી લીધું છે. 22 બેઠકો ધરાવતી ગોંડલ તાલુકા પંચાયતમાં ભાજપ કોંગ્રેસના સમકક્ષ સભ્યો ચૂંટાઈને આવતા પહેલાથી જ વિવાદો શરૂ થઈ ગયા હતા અને ત્યાર બાદ ચિઠ્ઠીઓના આધારે પંચાયતની ભાગડોળ કોંગ્રેસના હાથમાં આવી ગઈ હતી, પરંતુ સત્તાધારી પક્ષ કોંગ્રેસ બજેટ મંજૂર ન કરાવી શકતા અને રાજકીય દાવપેચ બાદ લઘુમતીમાં આવી જતા ત્રીજી બજેટ બેઠક બોલાવવા વિકાસ કમિશ્નર દ્વારા હુકમ કરવામાં આવ્યો હતો. જોકે ત્રણ વાર બજેટ નામંજૂર કરવામાં આવતા અને અધિકારીઓના રિપોર્ટના આધારે વિકાસ કમિંશ્નર દ્વારા તાલુકા પંચાયતનું વિસર્જન કરીને વહીવટદાર તરીકે ગોંડલ પ્રાંત અધિકારીને નિયુક્ત કરવામાં આવ્યા છે. તાલુકા પંચાયતના વિસર્જનને લઈને ભાજપ જૂથ આનંદમાં આવી ગયું છે. ઉલ્લેખનીય છે કે, થોડા સમય અગાઉ ભાજપ અને કોંગ્રેસના સભ્યો વચ્ચે મારામારીના દ્રશ્યો સર્જાયા હતા જેમાં સામસામે પોલીસ ફરિયાદ કરવામાં આવી હતી.